KIRJALLINEN KYSYMYS E-0320/02 esittäjä(t): Christopher Beazley (PPE-DE) komissiolle. Eurooppa-neuvoston Barcelonan kokouksen valmistelut.



Virallinen lehti nro 205 E , 29/08/2002 s. 0115 - 0116



KIRJALLINEN KYSYMYS E-0320/02 esittäjä(t): Christopher Beazley (PPE-DE) komissiolle (12. helmikuuta 2002) Aihe: Eurooppa-neuvoston Barcelonan kokouksen valmistelut Vuonna 2000 Lissabonissa kokoontunut Eurooppa-neuvosto kehotti neuvostoa ja komissiota tarvittaessa yhdessä jäsenmaiden kanssa helpottamaan Euroopan laajuisen erittäin nopean sähköisen tietoliikenneverkon luomista tiedeyhteisöä varten Euroopan investointipankin tuella vuoden 2001 loppuun mennessä; verkon tarkoituksena on yhdistää toisiinsa tutkimuslaitokset ja yliopistot, tieteelliset kirjastot, tiedekeskukset ja asteittain myös koulut. Saavutettiinko tämä tavoite? Erkki Liikasen komission puolesta antama vastaus (16. huhtikuuta 2002) Komissio ja sen kanssa yhteistyössä toimivat jäsenvaltiot voivat tyytyväisinä todeta, että mainittu Eurooppa-neuvoston vuonna 2000 asettama tavoite saavutettiin ajoissa. Näin luotiin tutkimusta palvelevalle nopealle Euroopan laajuiselle tietoliikenneverkolle maailmanlaajuisesti katsoen erittäin hyvä asema. Euroopan kansallisten tutkimus- ja koulutusverkkojen, (National Research and Education Networks, NREN), yhteen liittäminen on poliittisesti erittäin tärkeää, sillä se muodostaa yhden tärkeimmistä Internetin seuraavan sukupolven rakennuspalikoista ja luo perustaa eurooppalaiselle tutkimusalueelle (ERA). Euroopassa onkin 1. marraskuuta 2001 lähtien ollut käytössä täysin toimiva Euroopan laajuinen, 32 kansallista tutkimus- ja koulutusverkkoa yhteen liittävä tietoliikenneverkko (GEANT). Yhteysnopeus verkossa on 10 gigabittiä sekunnissa, ja se on kuusitoistakertaistunut vuoden 2000 jälkeen. Samaan aikaan kansallisia tutkimus- ja koulutusverkkoja on parannettu, ja tämän ansiosta kaikkien Euroopan tutkimuslaitosten ja yliopistojen pääsy tietoverkkoon on yleisesti huomattavasti parantunut. Parlamentin jäsenelle sekä parlamentin sihteeristöön on lähetetty suoraan hyödyllistä tietoa sisältävä liite, josta käy ilmi Euroopan hyvinkin kilpailukykyinen asema kansainvälisesti tarkastellen. Erittäin vaativia tutkijayhteisöjä (kuten Euroopan ydintutkimusjärjestö CERN ja Euroopan molekyylibiologian laboratorio EMBL) varten on lisäksi kokeiluluontoisesti käytössä täydentäviä GRID-infrastruktuureja. Koulujen yhteydet tietoverkkoon on järjestetty eri tavoin eri jäsenvaltioissa, mutta useissa tapauksissa niistä huolehtii kansallinen tutkimus- ja koulutusverkko. Yhteistyö Euroopan investointipankin (EIP) kanssa johti yhteismuistion allekirjoittamiseen kesäkuussa 2001. Tämä sopimus vahvistaa yhteistyötä yhteisön ja EIP:n välillä tutkimuksen ja teknologisen innovoinnin edistämiseksi Euroopassa tarjoamalla tutkijoille täydentäviä mutta muista erillisiä taloudellisia tukimuotoja. Lisäksi EIP:n Innovaatio 2000 -ohjelma kohdistuu erityisesti tieto- ja viestintäteknologiaverkkojen alalle. Euroopan yhteisön kuudennen tutkimuksen ja teknologian kehittämisen puiteohjelman odotetaan niin ikään avaavan uusia mahdollisuuksia tutkimusinfrastruktuureiden tarjoamiseksi ja rahoittamiseksi. Komissio siis katsoo, että Eurooppa-neuvoston asettama tavoite saavutettiin määräajassa. Lisätoimenpiteitä Euroopan aseman säilyttämiseksi ja parantamiseksi tullaan toteuttamaan kuudennen puiteohjelman yhteydessä. Puiteohjelmaan sisältyvät GEANT- ja GRID -hankkeisiin liittyvät toimet ovatkin jo saaneet laajaa kannatusta sekä Euroopan parlamentissa että Eurooppa-neuvostossa.